Diari Oficial de la Generalitat Valenciana


Sumari del DOGV 6889, del 25-10-2012 (2012/9556)

RESOLUCIÓ de 25 de juny de 2012, del secretari autonòmic de Justícia de la Conselleria de Justícia i Benestar Social, per la qual s'acorda ratificar l'acord d'extinció de la Fundació de la Comunitat Valenciana per a la Qualitat de l'Educació.
--------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6889

Data del DOGV
:   25-10-2012

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2012/9556


Data del document
:   25-06-2012

Organisme emissor
:   Conselleria de Justícia i Benestar Social

Tipus de document
:   Resolució

RESOLUCIÓ de 25 de juny de 2012, del secretari autonòmic de Justícia de la Conselleria de Justícia i Benestar Social, per la qual s'acorda ratificar l'acord d'extinció de la Fundació de la Comunitat Valenciana per a la Qualitat de l'Educació. [2012/9556]  
Vist l'expedient sobre ratificació pel protectorat de l'acord d'extinció adoptat pel Patronat de la Fundació de la Comunitat Valenciana per a la Qualitat de l'Educació, d'ara en avant la Fundació, d'acord amb els següents,  
  
Fets  
Primer. Amb data registre d'entrada en el Registre General de la Conselleria de Justícia i Benestar Social de 18 de gener de 2012, de la Conselleria de Justícia i Benestar Social, la Fundació esmentada va presentar sol·licitud de ratificació de l'acord d'extinció adoptat pel seu patronat el 27 de desembre de 2011, per la impossibilitat material del compliment dels fins fundacionals.  
El dit acord d'extinció, consta elevat a escriptura pública en data 10 de gener de 2012, autoritzada pel notari de l'Il·lustre Col·legi de València, Alejandro Cervera Taulet, amb el núm. 86 del seu protocol.  
S'aporta igualment la memòria justificativa de la concurrència de causa d'extinció de la Fundació i el balanç de situació en la data d'extinció.  
Segon. La Fundació es va classificar per la Resolució de 26 de febrer de 2007, del secretari autonòmic de Justícia, de la Conselleria de Justícia, Interior i Administracions Públiques, com a fundació de caràcter cultural, sent el seu fundador la Generalitat, representada per la directora de l'Institut d'Avaluació i Qualitat Educativa de la Conselleria de Cultura, Educació i Esport, Auxiliadora Hernández Miñana.  
La Fundació té com a objecte fonamental la consecució dels fins següents: 1. Impulsar la millora de la qualitat educativa en la Comunitat Valenciana, fonamentalment potenciant la formació i la col·laboració entre famílies, professorat i societat civil en el seu conjunt, que faciliten la comunicació, la coordinació i la responsabilitat compartida en la inequívoca labor pedagògica que tots ells exercixen; 2. Dissenyar, proposar i desenrotllar iniciatives que incrementen el suport i recolzament social als professionals de l'educació i a les famílies, prestigiant la seua funció educadora i reconeixent el benefici social que comporta; així com fomentar, impulsar i gestionar, aquells projectes que es consideren oportuns, perquè els centres educatius de la Comunitat Valenciana assolisquen els nivells de reconeixement a la qualitat i a l'excel·lència basant-se en el model europeu d'excel·lència; 3. Estimular i promoure la creació de vies de comunicació inèdites entre la societat civil, especialment comptant amb els mitjans de comunicació, les institucions d'ensenyança i la comunitat educativa, per a la formació de famílies i professorat en l'ús de la cultura audiovisual, a fi de valorar la TV i les NTIC com a potents ferramentes en la tasca educativa; 4. Facilitar a les famílies i a la societat en general formació específica que millore la seua capacitat per a fer front a la formació integral dels nostres fills i jóvens, en clau de coresponsabilitat educadora amb els centres docents perquè junts enfortisquen els valors democràtics, la promoció personal i la inclusió social, a través de la promoció d'una convivència pacifica i la resolució de conflictes; 5. Promoure la col·laboració i responsabilitat de tots els agents educatius de la societat perquè els nostres jóvens accedisquen a la formació superior i s'integren com a ciutadans actius i responsables en la vida laboral i social; 6. Fomentar, recolzar i reconéixer l'esforç i el treball personal de l'alumnat, com a mitjà per a aconseguir l'èxit i l'excel·lència acadèmica implicant per a això el professorat, famílies, organismes i institucions i societat en general.  
  
L'últim patronat inscrit en el Registre de Fundacions de la Comunitat Valenciana per la Resolució del secretari autonòmic de Justícia data 14 de maig de 2012, és el següent: patrona-presidenta: 1. La consellera d'Educació, Formació i Ocupació: M. José Catalá Verdet 2. El secretari autonòmic amb competències en matèria d'Educació: Rafael Carbonell Peris (per acceptar). 3. La directora general d'Educació i Qualitat Educativa: Beatriz Gascó Enríquez. 4. El director general d'Ordenació de Centres Docents, Jorge Cabo Martínez. 5. Patró-secretari: la subsecretària de la conselleria amb competència en matèria d'Educació: Virginia Jiménez Martínez 6. El president del Consell Escolar Valencià: Francisco Baila Herrera.  
La dotació de la fundació, va ser de trenta mil euros (30.000 €).  
Tercer. Esta extinció s'emmarca dins del procés de reestructuració de sector públic fundacional iniciat pel Consell, i que va suposar l'adopció de l'Acord del Consell de data 2 de desembre de 2011, en el qual es va autoritzar l'extinció de diverses fundacions pertanyents al sector públic de la Generalitat, entre estes la de la Fundació de la Comunitat Valenciana per a la Qualitat de l'Educació.  
Segons la documentació aportada, la causa de l'extinció és la prevista en l'article 31 c) de la Llei 50/2002, de 26 de desembre de Fundacions: impossibilitat del compliment de fi fundacional.   
Segons l'acord adoptat pel patronat:   
«En el context actual de crisi econòmica que afecta totes les economies desenrotllades es va aprovar el Decret Llei 1/2011, de 30 de setembre, del Consell, de Mesures Urgents de Règim Econòmic Financer del Sector Públic Empresarial i Fundacional, vàlid posteriorment per la Resolució 22/VIII, de 20 d'octubre de 2011, del Ple dels Corts.  
  
La reestructuració del sector públic empresarial i fundacional és un dels compromisos prioritaris del Consell.  
En este sentit, el passat 2 de desembre de 2011, el Consell va acordar aprovar el Pla de Racionalització del Sector Públic Fundacional de la Generalitat a través de diverses mesures entre les quals es troba: autoritzar l'extinció de la fundació pública Fundació per a la Qualitat de l'Educació.  
Davant d'esta evidència, s'ha de procedir a l'inici de la tramitació per a l'extinció de la fundació.  
Així doncs, el patronat de la fundació acorda per unanimitat iniciar el procés d'extinció de la fundació, sent-ne la causa, que justifica esta extinció, la impossibilitat de continuar realitzant els fins fundacionals».  
Quart. El Patronat va designar liquidador el gerent de la fundació Fernando León Marco, apoderant-lo per a l'execució material dels acords que corresponguen, conforme a l'article 40 del Reglament de Fundacions de la Comunitat Valenciana.  
Quant a la destinació del romanent, el patronat, atenent al que disposa el punt quart esmentat Acord del Consell de 2 de desembre de 2011, segons el qual els fins de la fundació seran assumits per l'AVAP, Agència Valenciana d'Avaluació i Prospectiva, va acordar que el romanent resultant després de la liquidació es transferiria a l'esmentada agència, conformement amb el que disposa l'article 26 dels estatuts de la fundació.  
Quint. S'adjunta amb l'acord d'extinció, el balanç de situació i el compte de resultats de la Fundació en la data d'adopció del dit acord, 27 de desembre de 2011.  
En este sentit, consta informe del cap de la Secció de Comptabilitat de 23 de febrer de 2012, en el qual, inicialment, es va posar de manifest l'existència d'alguns requeriments comptables pendents d'esmenar, que van ser finalment corregits a falta de la presentació de l'auditoria corresponent als comptes de l'any 2011.  
L'esmentat informe finalitza assenyalant:  
«En data de l'acord d'extinció, la Fundació té un actiu total de 44.050,77 euros i un passiu exigible de 15.230,45 euros, de tot això resulta un patrimoni net o fons propis de 28.820,32 euros, que són inferiors a la dotació fundacional a causa de les pèrdues acumulades d'exercicis anteriors per import de 27.000,69 euros.  
Des del punt de vista econòmic comptable s'estima que l'expedient d'extinció està prou documentat, no obstant això, pel fet de figurar encara en el balanç d'extinció comptes de deutors i creditors pendents de saldar, no serà possible determinar el romanent a transferir a l'AVAP fins al tancament de les pertinents operacions de liquidació».  
  
Amb data 22 de maig de 2012 va ser presentat escrit de la interessada en el qual manifesta que a la vista de requeriment, efectuat el 20 d'abril de 2012, per la Secció de Comptabilitat, en relació amb el depòsit de comptes anuals de 2011, pel qual s'assenyala la necessitat d'aportar l'auditoria del dit exercici, es comunica que la fundació està actualment immersa en el procés d'auditoria externa, i que a hores d'ara no s'ha rebut l'esborrany del dit informe, si bé s'han posat en contacte amb els auditors per a informals de l'esmentat requeriment; comprometent-se, en tot cas, a presentar l'informe definitiu d'auditoria externa en el Registre de Fundacions només els siga enviat i, com a màxim, en la data límit legal.  
Sext. Atenent a estos antecedents, la comissió de protectorat, en la seua sessió de 19 de juny de 2012, emet informe favorable, entre d'altres, el punt del dia corresponent a la ratificació de l'acord d'extinció aprovat pel Patronat de la Fundació de la Comunitat Valenciana per a la Qualitat de l'Educació, en els termes expressats en els apartats precedents.  
  
Fonaments de dret  
Primer. L'article 9 del Decret 5/2011, de 21 de juny, del president de la Generalitat, pel qual es determinen les conselleries en què s'organitza l'Administració de la Generalitat, així com l'article 1 del Reglament Orgànic i Funcional de la Conselleria de Justícia i Benestar Social, aprovat pel Decret 99/2011, de 26 d'agost del Consell, determina que a esta conselleria li correspon exercir, entre d'altres, les competències en matèria de fundacions.   
Segon. L'article 2 del Reglament de Fundacions de la Comunitat Valenciana, aprovat pel Decret 68/2011, de 27 de maig, del Consell, establix que el Protectorat de les Fundacions de la Comunitat Valenciana és exercit per la conselleria competent en matèria de fundacions, corresponent-li al conseller la titularitat del Protectorat, sense perjuí de la possibilitat de la seua delegació o desconcentració.  
  
Tercer. Esta Secretaria Autonòmica de Justícia és competent per a conéixer i resoldre el present expedient per delegació de l'exercici de competències, en virtut del que disposa la Resolució de 15 d'octubre de 2011, de la Conselleria de Justícia i Benestar Social, sobre delegació en la Secretaria Autonòmica de Justícia de l'exercici de determinades competències en matèria de fundacions.   
En tot cas, de conformitat amb l'article 13.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, les resolucions administratives que s'adopten per delegació es consideraran dictades per l'òrgan delegatori.  
Quart. De conformitat amb l'article 25 de la Llei 8/1998, de 9 de desembre, de Fundacions de la Comunitat Valenciana:  
«1. L'extinció de les fundacions es regirà pel que disposen els articles 31 i 32 de la Llei 50/2002, de 26 de desembre, de Fundacions.   
  
2. L'acord d'extinció o, si és el cas, la resolució judicial s'inscriuran en el Registre de Fundacions de la Comunitat Valenciana».  
El dit article 31 de la Llei 50/2002, assenyala «la fundació s'extingirà:  
c) Quan siga impossible la realització del fi fundacional, sense perjuí del que disposen els articles 29 i 30 de la present llei.  
D'acord amb el que s'ha assenyalat en l'article 32 del mateix text legal, relatiu a les formes d'extinció:  
«2. En els supòsits previstos en els paràgrafs b), c) i e) de l'article anterior, l'extinció de la fundació requerirà acord del patronat ratificat pel protectorat.  
Si no n'hi haguera acord del patronat, o este no fóra ratificat pel protectorat, l'extinció de la fundació requerirà resolució judicial motivada, que podrà ser instada pel protectorat o pel patronat, segons els casos.  
  
Quint. De conformitat amb l'article 26 de l'esmentada Llei 8/1998, l'extinció suposa l'obertura del procediment de liquidació que es reflectix en les oportunes operacions en el balanç de liquidació i que requerix, igualment, l'aprovació del patronat i la corresponent ratificació del protectorat.  
Així mateix, els articles 39 i 40 del Decret 68/2011, de 27 de maig, del Consell, pel qual s'aprova el Reglament de Fundacions de la Comunitat Valenciana, regulen els requisits i procediments d'extinció i liquidació de les fundacions.  
De tal forma, l'article 39 de l'esmentat reglament establix que:  
«1. Quan el patronat acorde extingir la fundació per haver-se realitzat íntegrament el fi fundacional, per resultar impossible la seua realització o per concórrer qualsevol altra causa prevista en l'acte constitutiu o en els estatuts, haurà de sol·licitar la ratificació del protectorat, per al qual adjuntarà la documentació següent:  
a) Certificació de l'acord d'extinció adoptat pel patronat, emesa pel secretari o la secretària amb el vistiplau del president o la presidenta.  
  
b) Memòria justificativa de la concurrència d'una causa d'extinció específica de les previstes en el primer paràgraf d'este apartat. En el cas que la causa d'extinció siga la impossibilitat de realitzar el fi fundacional, caldrà justificar, a més, la improcedència o la impossibilitat de modificar els estatuts o de dur a terme un procés de fusió.  
  
c) Els comptes de l'entitat en la data en què es va adoptar l'acord d'extinció.  
d) El projecte de distribució dels béns i drets resultants de la liquidació i, en el cas de no ser duts a terme pel mateix patronat, proposta de designació de liquidadors i pla d'actuació d'estos».  
  
Per la seua banda l'article 40.2 del dit reglament assenyala que:  
«Durant el procés de liquidació, el patronat no tindrà més facultats que la de cobrar crèdits, satisfer els deutes i formalitzar els actes pendents d'execució, sense que puga contraure més obligacions, excepte les que siguen necessàries per a la liquidació. Sense perjuí de l'anterior, el patronat podrà apoderar o delegar l'execució material dels seus acords relatius al procés de liquidació».  
Sext. Quant a l'extinció de fundacions integrants del sector públic de la Generalitat, s'exigix, a més dels requisits generals, els següents:  
  
a) L'acord del Consell (article 34 dita de la Llei 8/1998), igual que el va requerir la seua constitució.  
b) Respecte a l'obligació d'estar al dia en les seues obligacions comptables, cal tindre present el Text Refós de la Llei d'Hisenda Pública de la Generalitat Valenciana, aprovat pel Decret Legislatiu de 26 juny de 1991, del Consell de la Generalitat Valenciana, que disposa:  
  
- En l'article 5: «Tindran la consideració de fundacions públiques de la Generalitat Valenciana, als efectes d'esta llei, les fundacions en la dotació de les quals participen majoritàriament, directament o indirectament, la Generalitat Valenciana, les seues entitats autònomes, o altres entitats que conformen el seu sector públic. La seua creació requerirà en tot cas autorització prèvia del Govern Valencià.  
- I en l'article 63 bis: «La Intervenció General de la Generalitat Valenciana elaborarà anualment l'auditoria dels comptes anuals de les entitats autònomes, empreses i fundacions a què es referix l'article 5 d'esta llei».  
En este sentit, als efectes de la continuació del present procés d'extinció, la següent fase del qual és la liquidació en els termes que preveu la Llei 8/1998, de 9 de desembre, de Fundacions de la Comunitat Valenciana, la fundació haurà d'aportar l'auditoria dels comptes de l'any 2011.  
Sèptim. L'esmentat article 26 de la Llei 8/1998, de 9 de desembre, de Fundacions de la Comunitat Valenciana disposa,  
«2. Els béns i drets resultants de la liquidació es destinaran a les fundacions o a les entitats no lucratives públiques o privades que perseguisquen fins d'interés general i que tinguen afectats els seus béns, fins i tot per al supòsit de la seua extinció, a la consecució d'aquells, i que hagen sigut designats en el negoci fundacional o en els estatuts de la fundació extingida. Si no n'hi ha, esta destinació podrà ser decidida, en favor de les mateixes fundacions i entitats mencionades, pel patronat, quan tinga reconeguda esta facultat pel fundador, i, si no n'hi ha eixa facultat, correspondrà al protectorat complir eixa comesa.  
  
3. Les fundacions constituïdes per persones juridicopúbliques podran preveure en els seus estatuts que els béns i drets resultants de la liquidació revertisquen al seu fundador.  
Per la seua banda, els estatuts de la fundació disposen en l'article 26 que,   
«En cas d'extinció, als béns i drets resultants de la liquidació se'ls donarà la destinació que el patronat determine, d'acord amb allò que s'ha ordenat per la normativa vigent, aplicant-se-li el romanent a la realització de fins d'interés general anàlegs a la Fundació».  
Finalment, l'article 1 de la Llei 5/2006, de 25 de maig, de la Generalitat, de Creació de l'Agència Valenciana d'Avaluació i Prospectiva (AVAP), relatiu a la seua naturalesa jurídica:  
«1. Es crea l'Agència Valenciana d'Avaluació i Prospectiva (AVAP), que es configura com a entitat de dret públic sotmesa al dret privat, de les previstes en l'article 5.2 del Text Refós de la Llei d'Hisenda Pública de la Generalitat.  
2. L'Agència Valenciana d'Avaluació i Prospectiva, amb personalitat jurídica i patrimoni propis i plena capacitat d'actuar per al compliment dels seus fins, queda adscrita a la conselleria competent en matèria d'universitats, de foment i coordinació de la investigació científica, i desenrotllament tecnològic i innovació empresarial».  
El dit article 5.2 del TR de la Llei de la Hisenda Pública de la Generalitat assenyala:  
«2. Als efectes previstos en la present llei, es consideren empreses de la Generalitat Valenciana les societats mercantils en què hi haja participació majoritària de la Generalitat o de les seues entitats autònomes.  
  
Igualment, tenen tal consideració aquelles entitats de dret públic subjectes a la Generalitat Valenciana, amb personalitat jurídica pròpia i les activitats de les quals es regisquen per l'ordenament jurídic privat.  
  
Les societats de la Generalitat Valenciana es regiran per les normes de dret mercantil, civil o laboral, excepte en aquelles matèries en què s'aplique la present Llei».  
Octau. Atenent a l'article 47.14 del Reglament de Fundacions de la Comunitat Valenciana, aprovat pel Decret 68/2011, de 27 de maig, del Consell, són actes objecte d'inscripció en el Registre de Fundacions de la Comunitat Valenciana, entre altres: «L'extinció de la fundació, la liquidació d'esta, i la destinació donada als béns fundacionals».  
  
Nové. S'ha complit el que preveu l'article 41.2 g) del Reglament de Fundacions de la Comunitat Valenciana, aprovat pel Decret 68/2011, de 27 de maig, del Consell que establix:   
«2. En l'exercici de les funcions que li corresponen, el protectorat podrà sol·licitar informe de la comissió i, en particular, en els supòsits següents:  
g) En l'exercici de les potestats que té atribuïdes en matèria de modificació, fusió i extinció de fundacions».  
Vistos els preceptes legals citats, els articles 39 i 40 del Reglament de Fundacions de la Comunitat Valenciana (aprovat pel Decret 68/2011, de 27 de maig, del Consell) i la resta de generals de pertinent aplicació, així com l'informe de la comissió del protectorat de 19 de juny de 2012, resolc:  
  
Primer  
Ratificar l'acord d'extinció de la Fundació de la Comunitat Valenciana per a la Qualitat de l'Educació, adoptat pel seu patronat en data 27 de desembre de 2011, en els termes descrits en la present resolució.  
  
  
Segon  
Inscriure en el Registre de Fundacions de la Comunitat Valenciana la ratificació de l'esmentat acord d'extinció.  
  
Tercer  
Establir com a destinàtaria dels béns i drets resultants de la liquidació l'Agència Valenciana d'Avaluació i Prospectiva.  
En tot cas, queda pendent que la Fundació aporte, a este protectorat, en el termini legal i d'acord amb la normativa vigent, els comptes anuals de 2011, aprovats pel patronat, així com la corresponent auditoria, la qual cosa haurà de produir-se amb anterioritat a la ratificació de la liquidació pel protectorat, així com la posterior baixa registral i, per tant, l'extinció de la personalitat jurídica de la fundació.  
  
Així mateix, es recorda que la liquidació de la fundació s'haurà de realitzar en els termes expressats en l'article 26.1 de la Llei 8/1998, de 9 de desembre, de Fundacions de la Comunitat Valenciana, segons el qual:  
«L'extinció de la fundació, excepte en els supòsits en què té lloc com a conseqüència d'una fusió, determinarà l'obertura del procediment de liquidació, que durà a cap el patronat de la fundació sota el control del protectorat. El patronat no tindrà més facultats que les de cobrar crèdits, satisfer els deutes i formalitzar els actes pendents d'execució, sense que puga contraure més obligacions, excepte les que siguen necessàries per a la liquidació. Acabades les operacions, formarà l'oportú balanç de liquidació, que haurà de ser aprovat pel patronat i sotmés a la ratificació pel protectorat.  
  
Recaiguda esta, es procedirà a complir el que disposa l'apartat següent, per a finalitzar la liquidació. Conclosa esta, es farà constar en el Registre de Fundacions de la Comunitat Valenciana la seua baixa, a sol·licitud del patronat, per un escrit dirigit al registre a què s'acompanyarà la certificació de l'acord aprovatori del balanç de liquidació, la seua ratificació pel protectorat i una còpia dels documents en què s'hagen formalitzat les operacions a què es referix l'apartat següent. No obstant això, la baixa de la fundació en el registre, si resulten operacions pendents d'execució o formalització, hauran de ser dutes a terme pel protectorat.»  
Que es notifique la present resolució, que és definitiva en via administrativa i en la seua contra podrà interposar-se recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats des de l'endemà de la seua notificació, d'acord amb el que establixen els articles 14 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, sense perjuí de poder interposar, si és el cas, recurs potestatiu de reposició, en el termini d'un mes, a comptar des de l'endemà de la seua notificació, davant del conseller de Justícia i Benestar Social, o qualsevol altre recurs que estime procedent.   
  
València, 25 de juny de 2012.- El secretari autonòmic de Justícia: Antonio Gastaldi Mateo.